Björgvin G. Sigurðsson viðskiptaráðherra mun stofna nefnd til að fara yfir lagaumhverfi sparisjóðanna . Í tilkynningu frá viðskiptaráðuneytinu kemur fran að undanfarið hafi nokkur umræða farið fram um lagaákvæði sem snúi að sparisjóðunum og að þau hafi ekki virkað sem skyldi , meðal annars þau ákvæði sem heimila breytingu sparisjóða í hlutafélög , viðskipti með stofnfjárhluti og útgáfu nýs stofnfjár . Nefndinni er ætlað að tryggja að lagaumhverfi sparisjóðanna verði ekki þessum fjármálafyrirtækjum hamlandi í ört vaxandi samkeppni á fjármálamarkaði . Sparisjóður Mýrasýslu hefur blandast inn í þessa umræðu í gegnum eignarhald sitt á Sparisjóði Siglufjarðar og eins hefur nokkuð verið rætt um stofnfjárhluti í Sparisjóði Ólafsvíkur .